次韻王民瞻贈覺梵二首  其二
作者：劉才邵
朝代：宋

paragraphs: 脩竹幽蘭伴高卧，新詩不待江山左。
開緘快讀耳目醒，睡魔奔迸愁城破。
懸知大手千人英，且擬二招吟只些。
暫時雖現宰官身，百事疏慵無所作。
郊居未敢厭岑寂，且烹杞菊充朝餓。
勸兄不須夢惠連，鄙句安能婉如佐。
冰壺玉椀幸無瑕，莫使遊塵得輕涴。